બિશનોઇ એક ડાળી પણ કોઈને કાપવા દે નહિ. અમૃતા દેવી નામની મહિલા દોડી અને વૃક્ષને કાપતા અટકાવ્યા. રાજાના માણસો માટે આ વધારે પડતું હતું. તેમને એમ હતું કે પૈસાની લાલચ હશે એટલે ગીરીધરે કહ્યું કે તમને પૈસા આપી દઈશું, પણ અમૃતા દેવીએ કહ્યું કે અમારા ધર્મમાં વૃક્ષને કાપવાની મનાઈ છે. મારા ધર્મને બચાવવા માટે હું જીવ આપી દઈશ. કોઈ પોતાનો જીવ એક વૃક્ષ માટે આપી દે તે રાજાના માણસો માની શકતા નહોતા. માણસોએ પડકાર ફેંક્યો એટલે અમૃતા જે ઝાડ તેઓ કાપી રહ્યા હતા તેને વળગી પડી. હટી જા, નહિ તો તને પણ કાપી નાખીશું એવી ધમકી કઠિયારાએ આપી, પણ અમૃતા માટે આ માત્ર વૃક્ષ નહોતું, પોતે ઉછરીને મોટું કરેલું સંતાન હતું. કઠિયારાએ કુહાડીનો ઘા કર્યો, પણ અમૃતા હટી નહિ. અમૃતાએ પોતાનો જીવ દઈ દીધો. તેની ત્રણ દિકરીઓ દોડી. ત્રણેય દિકરીઓ આસુ, રત્ની અને ભગુએ બીજા વૃક્ષોને બાથ ભરી લીધી. રાજાના માણસોને લાગ્યું કે નાના ગામના જંગલી લોકો તેમનો આદેશ માને નહિ તે વધારે પડતું છે. ફરી ચેતવણી આપી કે હટી જાવ નહિ, નહિ હટો તો તમારી માની જેમ તમારા જીવ પણ જશે. ત્રણેય દિકરી હટી નહિ અને રાજાના ક્રૂર માણસોએ ત્રણ દિકરી પર કુહાડા ચલાવ્યા.